ครม.อนุมัติงบกลางกว่า 1,848 ล้านบาท จ้างครูอัตราจ้างสังกัด สพฐ. ยืนยันได้เงินเดือนถึง กันยายนนี้แน่นอน
นางสาวตรีนุช เทียนทอง รัฐมนตรีว่าการกระทรวงศึกษาธิการ (รมว.ศธ.) เปิดเผยว่า วันนี้ที่ประชุมคณะรัฐมนตรี(ครม.) ได้ให้ความเห็นชอบการขอรับจัดสรรงบประมาณรายจ่ายประจำปีงบประมาณ พ.ศ.2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าตอบแทนและค่าจ้างผู้ปฏิบัติงานให้ราชการสำหรับสำนักงานเขตพื้นที่การศึกษา (สพท.)  และโรงเรียน สังกัดสำนักงานคณะกรรมการการศึกษาขั้นพื้นฐาน (สพฐ.) ตามที่กระทรวงศึกษาธิการ (ศธ.) เสนอ วงเงินทั้งสิ้น 1,848,047,228 บาท เพื่อเป็นค่าตอบแทนและค่าจ้างผู้ปฏิบัติงานให้ราชการ เช่น บุคลากรสนับสนุนการปฏิบัติงานเขต ลูกจ้างตำแหน่งธุรการโรงเรียน นักการภารโรง ครูคลังสมอง ครูจ้าง ลูกจ้างชั่วคราว เจ้าหน้าที่ประจำห้องปฏิบัติการวิทยาศาสตร์ พี่เลี้ยงเด็กพิการและตำแหน่งอื่นๆ ซึ่งทำให้มั่นใจได้ว่าบุคลากรเหล่านี้จะได้รับเงินเดือนต่อเนื่องจนถึงสิ้นปีงบประมาณ 2565 หรือสิ้นเดือนกันยายนนี้แน่นอน